**Kataga ng Buhay**

**Setyembre 2019**

**“Patuloy kayong magpaalalahanan at magtulungan**

**tulad ng ginagawa ninyo ngayon”**

**(1Tes5:11).**

Sumulat si San Pablo sa Kristiyanong sambayanang itinatag niya sa siyudad ng Tesalonika. Hindi na siya nakapunta doon upang umiwas sa matinding hirap at pag-uusig. Subalit patuloy niya silang inalalayan nang may pagmamahal sa pamamagitan ng mga liham kung saan pinuri niya sila sa kanilang matapat at matiyagang pananampalataya. Tunay na sila ay naging mga ulirang saksi!

Batid ni Pablo ang lalim ng kanilang mga katanungan: ano ang mangyayari sa amin matapos kaming pumanaw? Kung malapit na ang pagbabalik ng Panginoon, paano namin sapat na maihahanda ang aming sarili sa Kanyang huling pagbabalik?

Hindi mga alituntunin ang kanyang itinugon kundi isang pahayag ng pananampalataya. Naghandog ng buhay si Hesus dahil sa pagmamahal Niya sa sangkatauhan, muli Siyang nabuhay, at nagbukas ng daan ng Buhay para sa lahat.

Upang paghandaan ang Kanyang pagbabalik, nagpayo si Pablo na isabuhay ang Ebanghelyo sa pang-araw-araw na buhay, patuloy na magtrabaho nang may katapatan, at itaguyod ang pagiging isang pamilya sa sambayanan.

**“Patuloy kayong magpaalalahanan at magtulungan**

**tulad ng ginagawa ninyo ngayon.”**

Naranasan ito mismo ni Pablo: ang Ebanghelyo ang nagpapasibol at nagpapalago sa ipinunlang kabutihan ng Diyos sa ating puso.

Isa itong punla ng pag-asa na lumalago sa pang araw-araw nating karanasan sa pagmamahal ng Diyos at namumunga sa tugunang pagmamahal. Hinihimok tayo nitong labanan ang tukso ng pagkamakasarili at kawalan ng malasakit na humahantong sa alitan at pagsasarili. Isa itong paanyaya na magtulungang buhatin ang pasanin ng kapwa at palakasin ang loob ng isa’t isa.

Simple, madaling unawain at isabuhay ang Kataga ng Buhay na ito ngunit kaya nitong panibaguhin ang ating ugnayang personal at panlipunan.

Isa itong ginintuang paalala na tutulong sa ating matuklasang muli ang katotohanang tayo’y magkakapatid na siyang ugat ng iba’t ibang kultura. Ito ang pahayag ng prinsipyong Bantu, ang *Ubuntu*:  “Ako ay ako dahil sa kung ano tayong lahat.”

Ang kaisipang ito ang gumabay kay Nelson Mandela, ang dakilang pinunong Methodist, sa kanyang gawain bilang isang politiko sa South Africa. Wika niya: Ang *Ubuntu* ay hindi nangangahulugang kalimutan ang sarili, bagkus ay tanungin ang sarili:  “Gusto ko bang tumulong sa sambayanang nakapaligid sa akin?”[[1]](#footnote-1).  Ang kanyang patuloy at buong-loob na paggawa ay nagbunga ng makasaysayang pagbabago at dakilang pagsulong ng kabihasnan sa kanyang bansa.

**“Patuloy kayong magpaalalahanan at magtulungan**

**tulad ng ginagawa ninyo ngayon.”**

Paano natin isasabuhay ang Kataga ng Buhay na ito?

“Sikaping palaguin ang pagmamahalan sa ating pamilya, sa trabaho, sa ating sambayanan, samahang pang-simbahan, parokya, atbp. Hinihiling ng  Kataga ng Buhay na pag-alabin ang pagmamahal; pag-ibig na kayang lampasan ang kakulangan ng kagandahang-loob at iba pang hadlang na bunga ng ating pagka-makasarili. Sapat nang isipin ang ilang katangian ng pag-ibig tulad ng pagpaparaya, pang-unawa, pagtanggap sa isa’t isa, pagpapasensya, bukas-loob na paglilingkod, habag sa anumang pagkukulang ng kapwa, pagbabahaginan ng mga materyal na bagay, atbp... Makikita natin ang maraming pagkakataong maisabuhay ito.

Maliwanag na kung may pagmamahalan sa ating sambayanan, hindimaiiwasang lumaganap sa iba ang init nito. Kahit na ang hindi pa nakakabatid ng Kristiyanong pamumuhay ay maaakit at di nila mamamalay ang sila ay bahagi na rin ng pamilyang ito.”[[2]](#footnote-2)

**“Patuloy kayong magpaalalahanan at magtulungan**

**tulad ng ginagawa ninyo ngayon.”**

Ang ganitong diwa ang nag-akay sa isang grupo ng mga doktor, nurse, psychologists at iba pang espesyalistang-mediko sa Palermo, Italy upang tulungan ang mga taong may kapansanan sa kanilang siyudad. Sabi nila: “Isang grupo kami ng mga doktor at trabahador sa larangan ng kalusugan, kami ay mga Kristiyano na kabilang sa iba’t-ibang Simbahan. Ang Ebanghelyo ang nagtutulak sa amin na kilalanin ang bawat tao bilang isang kapatid, lalong lalo na ang mga maysakit na hindi nabibigyan ng nararapat na lunas. May mga pasyente kami na may malulubhang karamdaman at ang iba ay mga adik sa sugal at sa internet. Ibinibigay namin ang aming kakayahang propesyonal at sinisikap naming mapaunlad ang mga klinika sa aming lugar. Upang panatilihin ang ugnayan sa isa’t isa at magbahaginan ng mga pangangailangan, bumuo kami ng isang WhatsApp chat, isang Facebook page at palitan ng aming mga email address.

Kahit kasisimula pa lamang nito, ang aming grupo ay agad lumago at maraming dayuhan ang aming natutulungan, lalo’t higit ang komunidad ng Ghanaian Adventist sa Palermo. Kasama nila, nararanasan namin ang kasiyahan ng pagtutulungan bilang magkakapatid, mga anak ng iisang Ama.”

Letizia Magri

Each month the Focolare offers a Scripture passage as a guide and inspiration for daily living.

Distributed in Japan by Focolare： 　[www.focolare.org/en](http://www.focolare.org/en)　・　www.focolare.org/japan

e-mail:tokyofocfem@gmail.com・Tokyo:03-3330-5619/03-5370-6424・Nagasaki: 095-849-3812

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1　Malayang pagsasalin nitong kataga ng Ebanghelyo

2 C. Lubich, Word of Life October, 2006

3 Cf. http://www.edc-online.org/it/pubblicazioni/articoli-di/luigino-bruni.

4 http://bukaspaladfoundation.org/.

1. From "*Experience Ubuntu”;* interview by Tim Modise, May 24, 2006. Origin: https://le-citazioni.it/autori/nelson-mandela/. [↑](#footnote-ref-1)
2. C. Lubich, Word of Life September 2004, in eadem, Parole di Vita, edited by Fabio Ciardi (Works by Chiara Lubich 5, Città Nuova, Rome, 2017) pp. 559-560. [↑](#footnote-ref-2)